

**ביה"ס התיכון מקיף ומכללה להנדסאים**

**אורט ערד**

**המסלול שלך לאקדמיה**

חוברת מידע והכוון לתלמידי שכבה ט'

לקראת לימודיהם בחטיבה עליונה

לקראת בחירה נכונה.....

**שנת הלימודים תשע"ז**

**תלמידים והורים יקרים!**

שינויים ומעברים הם חלק בהתפתחותו של כל אדם ואדם במהלך חייו.

המעבר מחטיבת הביניים לחטיבה העליונה אינו קל, אך הינו משמעותי וחשוב ביותר.

וכאן בית הספר מאמין בראיית צרכי התלמיד כפרט, אי לכך ולראשונה, נדרש התלמיד להחליט ולבחור בין

מגוון התחומים העומדים לרשותו. אנו מציעים לכם מגוון רחב ביותר של מקצועות לימוד המספק

אפשרויות שילוב רבות ומנסה לתת תשובה לבחירה של כל תלמיד/ה.

חשוב לציין כי בחירת מסלול הלימוד ומקצועות ההרחבה צריכה להיות תוצר של יכולת ותחומי עניין, והיאא מותנית באישור המועצה הפדגוגית של ביה"ס.

"למידה משמעותית היא זו בה התלמיד מעורר שאלות, מאתר מקורות מידע, מעבד מידע ויוצר ידע חדש הרלוונטי לעולמו האישי ולחיים בעידן הטכנולוגי, במאה ה-21. מטרת הלמידה המשמעותית היא לפתח את

כושר החשיבה, היצירה והלימוד העצמי, לעודד צמיחה אישית ומעורבות חברתית".

זו השנה השלישית שביה"ס מיישם את הרפורמה בחינוך הנקראת גם **'ישראל עולה כיתה, עוברים**

**ללמידה משמעותית.**

בחוברת זו אנו מגישים לכם, תלמידים והורים, את מסגרת הלמידה מכתה י' ואילך.

בחוברת שלושה נושאים עיקריים:

**א]** מבנה הלימודים בכתה י', מידע על מקצועות הבחירה

**ב]** מקצועות ומגמות בחירה

**ג]** מבנה תעודת בגרות חדשה

אנו מקווים כי כל אחת ואחד מכם יקבל את החלטותיו בתבונה ואחריות ומתוך הכרה

אמיתית בשאיפותיו ויכולותיו.

אנו מאמינים ביכולתכם ובכושר ההתמדה שלכם, ומאחלים לכם בחירה נכונה והצלחה רבה.

צוות המורים של ביה"ס, צוות חינוכי שכבה ט', עומדים לרשותכם בכל שאלה ובכל בעיה.

**אנו בטוחים, כי שיתוף פעולה בינינו**

**המורים וההנהלה, התלמידים וההורים הוא המפתח הנכון להצלחה.**

בברכה

גרגורי פוזניאנסקי רינת ביטון רונית ז'אנו

מנהל בית הספר מנהלת חטיבת הביניים מנהלת חטיבה עליונה

**החזון הבית ספרי**

בית הספר חותר להעצים את התלמידים תוך שילוב היבטים ערכיים-חברתיים,

פדגוגיים לימודיים וזהות יהודית על מנת לתת מענה לצרכי הפרט ולצרכי הכלל.

בית הספר מבקש ליצור קהילה חינוכית המשלבת את המורים והמאופיינת בהרחבת אופקים, בלמידה, באקלים חינוכי-מיטבי, באזרחות טובה, בחשיבה מעמיקה

ובהישגיות לימודית.

בית הספר מדגיש ערכי שוויון הזדמנויות ודאגה לכל תלמיד תוך חתירה לקראת מצוינות אישית!

בית הספר יקדם שיתוף פעולה בין מערכת החינוך והקהילה, באמצעות קיום שיח מתמיד המאפשר חיזוק תחושת השייכות לערד ומעורבות בנעשה בקהילה ובעיר.

**מבנה חטיבה עליונה לשנה"ל - תשע"ז**

**מידע כללי – כל התלמידים חייבים ללמוד ולהיבחן בכל מקצועות החובה.**

**יעדים מרכזיים של ביה"ס:**

* **שיפור הישגים לימודיים**
* **העלאת אחוז הזכאות לתעודת הבגרות**
* **הובלה לקבלת תעודת בגרות איכותית**
* **קבלת תעודת בגרות חברתית, הגברת מעורבות חברתית קהילתית**
* **מתן מענה לכל תלמיד ותלמיד בביה"ס.**

על מנת לשפר את אחוז הזכאות של התלמידים ואת איכות תעודת הבגרות בקרב התלמידים הזכאים, חשוב

למקד את הלמידה במקצועות לימוד מסוימים ולא לפזר את המאמץ הלימודי של התלמידים על מספר רב

של מקצועות (מה שגורם להישגים נמוכים ולעיתים אף לכישלונות במבחני הבגרות במקצועות החובה).

בחירת מקצועות הלימוד המורחבים תיעשה תוך פריסת כל המגוון בפני התלמידים, הסבר על משמעות

תהליך הבחירה בכלל ועל התהליך במעבר מ-ט' ל-י' כך שהשיבוץ הסופי של התלמיד לתוכנית הלימוד

ייעשה בהסכמה ובהבנה משותפים בין התלמיד, הוריו וצוות ביה"ס ויוגש לאישור המועצה הפדגוגית של

ביה"ס.

**שכבה י' שנה"ל תשע"ז תכלול:**

* **מסלול אתגר – ניהול עסקי**
* **מסלול טו"ב שוחרות – חשמל: מערכות פיקוד ובקרה – לקראת מסלול הנדסאים**
* **מסלול מב"ר - תקשורת**
* **מסלול כיתות עיוניות**
* **מסלול כיתות מצויינות**
* **כל המסלולים מובילים לתעודת בגרות מלאה**

**מקצועות ומגמות בחירה**

**"כל המכין את העתיד חייב להוביל מן ההווה והלאה".**

**(תאודור הרצל)**

**א]** **מקצועות בחירה** – כיתות צרוף מקצועות:

|  |  |  |  |
| --- | --- | --- | --- |
| **מקצועות מדעיים** |  | **מקצועות בחירה** | |
| **פיזיקה** |  | **מדעי החברה** | **ערבית** |
| **ביולוגיה** |  | **תיאטרון** | **ספרות רוסית** |
| **כימיה** |  | **תקשורת** |  |
| **מגמת מידענות** |  | **מדעי כדור הארץ** |  |

**ב] מגמות בחירה:**

* מדעית–הנדסית – בהתמחות אוירו-חלל
* מגמת מידענות – (גילוי ואיתור מידע דיגיטלי)
* שוחרות (הנדסאים ובגרות), מערכות פיקוד ובקרה והמשך לימודים לקראת דיפלומה הנדסאי חשמל במכללת אורט ערד.

**ג] כיתות אגף שחר**

* כיתת אתג"ר – מקצוע מורחב – ניהול עסקי.
* כיתת מב"ר **–** מקצוע מורחב - תקשורת.

**מקצועות בחירה**

**פיזיקה - 5 יח"ל**

**פיזיקה הוא המדע הבסיסי המעניק לנו את היכולת להסתכל ולהבין את העולם ותופעות רבות**

**המלוות אותנו בחיי היום-יום. בלימודי פיזיקה התלמיד מוזמן להתמודד עם שאלות על מהות**

**התנועה הפשוטה, נפילה חופשית ובעיות מורכבות כמו שיגור לוויינים וכו'... כמו כן לומדים**

**לעומק את תורת החשמל, אופטיקה, פיזיקה מודרנית וכו'.**

נושאי הלימוד:

**הלימוד מחולק לשני חלקים עיקריים –**

* פרקי חובה**:** מכאניקה (1.5 יח"ל)

חשמל ומגנטיות (1.5 יח"ל)

קרינה וחומר (1 יח"ל).

* מעבדה(1 יח"ל):התלמידים נבחנים בכתה יב' בבחינה במעבדת חקר.

**ביולוגיה - 5 יח"ל**

**לימודי הביולוגיה מאוד מגוונים – החל ממבנה ופעולתם של חיידקים ונגיפים, של גוף האדם, ועד מערכות אקולוגיות על פני כדור הארץ. בביולוגיה תלמד על בריאותך וכיצד גילויים חדשים במדע מנוצלים לריפוי מחלות וגם מנוצלים לשיפור של ייצור מזון בעולם**

**תלמידי המגמה:**

* מתנסים בעבודות חקר ברמה אוניברסיטאית
* מבצעים מעבדות חקר בביוכימיה
* יוצאים לסיורים לימודיים
* משפרים מיומנויות מחשב

**כימיה – 5 יח"ל**

**מדע העוסק בחקר תכונות ומבנה חומרים קיימים וביצירה של חומרים חדשים לשימוש האדם,**

**מאפשר לתלמידים לגעת בתחומים השונים בהם עוסקת הכימיה: מבנה וקישור, חמצון, חיזור,**

**חומצות ובסיסים, ביוכימיה ותרמודינמקה.**

* לימוד הכימיה מאפשר לתלמידים לגעת בתחומים השונים בהם עוסקת הכימיה.
* דרך הלימוד מגוונת, וכוללת עבודה במעבדת כימיה חדשה הכוללת ציוד חדיש, סיורים, קריאת

מאמרים ועוד.

* הלימודים כוללים סיורים לימודיים במסגרת לימודי הרחבה מ- יא' ואילך.
* יתרון לתלמידים שרוצים להמשיך ללימודי מדעי הטבע באוניברסיטה –

(רפואה, רוקחות, הנדסת חומרים ועוד).

**ערבית – 5 יח"ל**

התלמידים נחשפים ל:

**הקניית השפה הערבית על יופייה ועושרה הלשוני.**

* הרחבה והעשרה בנושאי האסלאם, המזרח התיכון, אירועים הסטורים, אישים בולטים ועוד...

למידת השפה הערבית התקשורתית, התלמידים יוכלו להתבטא ולקיים שיחה בשפה התקשורתית.

* התלמידים יוכלו לקרוא ולהבין כתבות בלשון העיתונות, הערבית המודרנית והערבית הקלאסית.
* התלמידים ייחשפו למבחר קטעים מהקוראן והספרות הקלאסית.
* התלמידים ילמדו את הפועל והתחביר הערבי כאמצעי נוסף להבנת הטקסט.

דרכי לימודי:

בנוסף לשעורים הרגילים, מתקיימים שעורי העשרה במסגרת פרויקט 'מקנה דעת' מטעם חיל המודיעין.

בכתה י' התלמידים יוצאים לגדנ"ע מזרחנים – סמינר לימודי בליווי חיל המודיעין.

בעת הגיוס לצבא עדיפות לשרות מאתגר ומעניין בחיל המודיעין. **קיים ביקוש רב ליודעי ערבית**

**במוסדות ממשלתיים, כגון: המוסד, שב"כ, משרדי החוץ, משטרה ועוד.**

**מדעי כדור הארץ – גיאולוגיה – 5 יח"ל**

**במסגרת לימודי הגיאולוגיה, תעסקו בחקר העבר הרחוק, ההווה וגם כן תוכלו לחזות תופעות בעתיד**

**של כדור הארץ. כמו כן, תתמקדו בנקודות המוצא של תוכנית הלימוד ולכן מתקיימים סיורים לימודיים**

**בני יום או יומיים כחלק בלתי נפרד ממעבדות רבות, תוכנות ממוחשבות וחומר עיוני שנלמד בכתה.**

**במשך הלימודים תלמידים ניגשים ל-5 יח"ל בגרות:**

* ביחידה הראשונה: ייגשו התלמידים לבחינה בע"פ על עבודה מעשית בשדה ובמעבדה.
* ביחידה שניה: יגישו התלמידים תיק עבודות הכולל דוחות סיורים, מעבדות ומחנה לימודי.
* ביחידה השלישית: ייגשו התלמידים לבחינה עיונית, בחינת מפמ"ר.
* היחידה הרביעית: הינה הרחבה של אחד הנושאים הגיאולוגים כגון: וויכוח על הכחדת

הדינוזאורים, אבולוציה של העופות, האדם הקדמון, רעידות אדמה, מחזור הפחמן בטבע ונושאים

נוספים. העבודה מבוססת על מחקר מעבדתי וספרותי גיאולוגי. היחידה מוערכת באמצעות הרצאה

המוצגת על ידי מצגת או פלקטים. ניתן להגיש בזוגות.

* ביחידה החמישית: 'גיאוטופ' – יחידת חקר עצמאית בהדרכת סטודנטים ומרצים מהמחלקה

לגיאולוגיה, אוניברסיטת בן גוריון או מומחים ממסגרות מחקר אחרות. ניתן להגיש בזוגות.

בנוסף ל-5 יח"ל, ניתן להשתתף בעבודת חקר שנקראת 'עבודת גמר' המונחית ע"י אנשי אקדמיה

של אוניברסיטת בן גוריון. 'עבודת גמר' מהווה עוד 5 יח"ל בתעודת בגרות.

לימודי גיאולוגיה באוניברסיטת בן גוריון נכנסים לברירת מחדל של מקצועות עתודה הממומנים

ע"י משרד הביטחון.

**תקשורת וטלוויזיה – 5 יח"ל**

**מחשבים, מכשירים סלולריים, טלוויזיה ומדיה דיגיטלית לסוגיה השונים משפיעה עלינו בעידן הנוכחי.**

**לימודי התקשורת מאפשרים לתלמידים להבין את המתרחש בעולם בו התקשורת מהווה חלק מהותי**

**מחיינו במובן התרבותי, החברתי, הערכי.**

**במהלך השעורים נעסוק באקטואליה, נלמד לנתח ולהבין מה אומרים, איך אומרים, מדוע ומהי ההשפעה שיש לכך על חיינו? כחלק בלתי נפרד מהשעורים נדון ונעסוק בנושאים הקשורים למדינת ישראל בהיבטים שונים ונחזק בכך את היכולת של התלמידים להבין ולהתמצא במתרחש בעולמנו.**

**במקביל ללימודים העיוניים, ילמדו תלמידי התקשורת לימודים מעשיים במסגרתם יוכלו להביא לידי**

**ביטוי יכולות מגוונות בתחומים ייחודיים לתקשורת כמו – כתיבת תסריט, בימוי, צילום, עריכה.**

**במסגרת הלימודים המעשיים יתנסו תלמידי התקשורת בעבודת צוות כחלק מלימודי ההפקה והעבודה המעשית ויצרו סרט גמר המהווה את יכולת הביטוי האישית שלהם.**

**התמחות המגמה: צילום והפקת וידאו**

**לימודי המגמה:**

* **תקשורת וחברה –** 5 יח"ל + 3 יח"ל הפקה בווידאו(פרסומות, קליפים וסרטי גמר).
* **סה"כ:** 8 יח"ל בתקשורת

**תיאטרון – 5 יח"ל**

**אמנות התיאטרון היא רב תחומית.**

* לימודי תיאטרון פותחים צוהר לעולם תרבותי עשיר.
* התלמידים משלבים את התחום העיוני והמעשי ונחשפים לחוויות רגשיות.
* צופים בהצגות ממיטב התיאטרונים בארץ במסגרת מנויי תיאטרון במתנ"ס ערד.
* כקוראי מחזות מז'אנרים ומתקופות שונות.
* כמתנסים במשחק והפקה
* מפתחים כישורי חיים המעניקים להם חוסן אישי.

**בכתה יא':**

יבצעו מונולוגים/דיאלוגים בפני קהל רב במופע סוף שנה וגם בפני בוחן.

גם לתלמידים שאינם מעוניינים במשחק יש מקום: הם יוכלו להיבחן על עיצוב תלבושות, תפאורה, תאורה

או מוסיקה לפי בחירתם.

**בכתה יב':**

בסוף השנה יעלו הפקה קצרה (כ-30 דקות) בפני קהל של חברים והורים ובפני בוחן.

וייבחנו בחינה עיונית ברמה איכותית גבוהה על ניתוח מחזות וצפייה בהצגות, סגנונות ותיאטרון ישראלי.

**מדעי החברה – 5 יח"ל**

**מקצוע מדה"ח עוסק בחברה, בסביבה ובתהליכים שונים**

**המתרחשים בקרב האוכלוסייה.**

**פסיכולוגיה**: במקצוע זה ישנה התייחסות למבנה האישיות של האדם (פרויד), כיצד לומדים דברים בחיים,

מצבי לחץ והתמודדות איתם, דרכים להנעה (מוטיבציה), דעות קדומות ועמדות.

השעורים מלווים בהתנסויות ובניסויים שונים.

**סוציולוגיה:** במקצוע זה ניתן דגש על מאפייני התרבות, הסמלים, טקסים, מאפייני המשפחה, המתבגר

בתוכה והקבוצה.

**בתחום זה לומד המתבגר על עצמו ועל הקשרים עם סביבתו באופן מעמיק, מעניין ומרתק.**

מבנה הלימודים:

* פסיכולוגיה ברמה 2 יח"ל
* סוציולוגיה ברמה 2 יח"ל
* עבודת חקר ברמה 1 יח"ל

**ספרות רוסית – 5 יח"ל**

**לימודי שפה, וספרות רוסית**

**מטרות הלימוד:**

* רכישת מיומנויות הקריאה של טקסטים פשוטים בסגנון פובליציסטי-עיונאי, בסגנון רשמי-עסקי

וטקסטים ספרותיים מעובדים באופן המאפשר הבנה חופשית ומלאה שלהם (בהתאם לנושאים הנלמדים).

* רכישת מיומנויות בסיסיות בהבנה אלמנטארית של השפה הרוסית בנושאים היום-יומיים, בתחומי

הלימוד, התרבות והחברה (הבנת הודעות מצומצמות בהיקפן בנושאי המשפחה וביה"ס, וכן תוכניות רדיו

וטלוויזיה קצרות).

* רכישת יכולת ביטוי במגעים יום-יומיים -

(דיאלוגים ומונולוגים פשוטים במסגרת הנושאים והמצבים הנלמדים בתוכנית).

* הכרת רוסיה ותרבותה במסגרת הנושאים המלמדים.

**מגמות בחירה**

**מדעית-הנדסית**

**מגמה מדעית-הנדסית מציבה אתגרים מדעיים ומאפשרת לבוגריה**

**להשתלב בחזית העולם המדעי הטכנולוגי.**

תוכנית הלימודים מכשירהאת הלומדים ללמידה עצמית ככלי לעיסוק בעולם מדעי-הנדסי-דינאמי

ומקנה מיומנויות בתחומי ידע חדשים, יכולת עבודה בצוות, מיומנויות חקר והערכה וחשיבה עצמית.

מגמה מדעית-הנדסיתהיא מגמת לימוד ברמת בגרות מוגברת ומיועדת לתלמידים בעלי יכולת

לימודית גבוהה. המגמה מכשירה את תלמידנו לקראת התמודדות משמעותית בלימודי להשכלה גבוהה.

התלמידים לומדים בנוסף ללימודי החובה הרגילים, שלושה מקצועות ברמה מוגברת:

**א] מקצוע מדעי –** לימודים ברמת 5 יח"ל בפיזיקה.

**ב] מקצוע מוביל מדעי ההנדסה – 5 יח"ל**

לימודים במדעי ההנדסה מבוססים על שלושה עקרונות מרכזיים –

* למידה בעזרת אנלוגיות
* למידה עצמית
* עבודה בצוות רב תחומי.

מדעי ההנדסה בנוי מלימודי:

* אוירו-חלל
* אלקטרוניקה
* אלגוריתמיקה

מהו מדע האווירונאוטיקה והחלל?

אווירונאוטיקה היא מדע העוסק בהיבטים המתמטיים והמכנים של טיסה, ובפרט במטוסים.

טיסה (או תעופה) היא תנועה באוויר אם באמצעות כוחות אווירודינמיים (עילוי) כמו במטוסים, דאונים

וציפורים ואם באמצעות כוחות אוירו סטטיים (ציפה) כמו בלון מלא בהליום או לחלופין, טיסה לחלל

באמצעות חללית.

**ג] מקצוע ההתמחות - בפרויקט – טכנולוגיה מוכללת:**

הלמידה סביב הפרויקט נעשית בעבודת צוות של 3-5 תלמידים ונמשכת שנתיים.

הפרויקט מהווה בחינת בגרות בהיקף של 5 יח"ל המוכרת לבונוס בכל האוניברסיטאות.

**מגמת מידענות (גילוי ואיתור מידע דיגיטלי)**

**התכנית 'גילוי ואיתור דיגיטליים' הינה תכנית לבגרות שנבנתה במסגרת פעולה משותפת**

**בין המנהל למדע וטכנולוגיה במשרד החינוך, אגף המודיעין 8200 בצה"ל**

**וחברות טכנולוגיות מתקדמות.**

**התכנית מקנה לתלמיד ידע וכלים חדשניים לטובת הבנה ויישום של תהליכי אחזור**

**מתקדמים רב לשוניים, תוך דגש על פיתוח תודעה ותפיסה מידענית יצירתית.**

**המגמה מכשירה את בוגריה** לעסוק בניתוח ואיתור מידע ברשת. התכנית מורכבת

מחמישה פרקים: טכנולוגיות מידע ותקשורת, שימור שיתוף ופיתוח ידע, אינטרנט ומדיה

חברתית, מידע ומידענות, התמודדות עם שפה זרה. במסגרת המגמה התלמידים נחשפים

לחידושים טכנולוגים בתחום שיטות לגילוי ואיתור דיגיטלי.

**\***בוגרי המגמה בעלי הישגים גבוהים

יהיו בעדיפות לקבלה לתפקידים ביחידות המודיעין בצה"ל.

בוגרי המגמה יוכלו להשתלב כמנהלי מדיה חברתית במגוון מקומות תעסוקה: חברות שיווק

שונות, ארגונים, מוסדות חינוך, מוסדות לימוד, משרדי יחצנות, משרדי פרסום, כיועצים

למנהלים ומלווים בתחומים אלו, באבטחת איכות של מקומות שונים, במכונים לגיוס עובדים ואינטראקציה עם עולם העבודה והתעסוקה.

התלמידים לומדים בנוסף ללימודי החובה הרגילים, שלושה מקצועות ברמה מוגברת:

**א] מקצוע שפה זרה –** לימודים ברמת 5 יח"ל ערבית או רוסית

**ב] מקצוע מוביל ניתוח ואיתור מידע –** לימודים בניתוח ואיתור מידע מבוססים על שלושה

תחומים מרכזיים –

**1. ניתוח ואיתור מידע א' – בהיקף של 2 יח"ל**

* התמודדות עם שפה זרה
* אינטרנט ומדיה חברתית- התפתחות האינטרנט, טכנולוגיות מידע ותקשורת במחשב האישי.

**2. ניתוח ואיתור מידע ב' – יחידת מעבדה- בהיקף של 1 יח"ל**

\* יחידה זו עוסקת בהפקת פרוייקט להגשה. הנושאים לפרוייקט ייבחרו מתוך עולמו של התלמיד בהנחיית המורה המלווה.

**3. ניתוח ואיתור מידע ג' – בהיקף של 2 יח"ל**

\* יחידה זו עוסקת ביישומי אינטרנט, צריכה דיגיטלית, יזמות ואבטחת מידע בארגון

**ג] מקצוע ההתמחות - בפרויקט – מידע וידע באינטרנט**

הפרויקט מהווה בחינת בגרות בהיקף של 5 יח"ל נוספות, שיתמקד בנושאים הבאים: התמודדות עם

שפה זרה, מידע- מחקר, אינטרנט ומדיה חברתית, שיתופיות ברשת, אבטחה וסייבר, יזמות ואבטחת

מידע בארגון.

**טו"ב-שוחרות לקראת הנדסאי חשמל**

**המסלול הינו תוכנית משותפת לצה"ל, רשת אורט,**

**משרד החינוך, והתאחדות התעשיינים, אשר מטרותיו הן:**

**פיתוח והעצמת החינוך הטכנולוגי ויצירת מאגר כוח אדם איכותי,**

**הקניית השכלה מדעית-הנדסית לתלמידי המגמה בהלימה לצורכי**

**המשק, התעשייה וצה"ל.**

**בשנת הלימודים תשע"ג, נפתחה מכללת אורט ערד**

**ללימודי תואר הנדסאי בתחום החשמל, פיקוד ובקרה.**

**מקצוע מוביל - ברמה של 5 יח"ל:**

מערכות חשמל – מחולק ל-3 מקצועות:

* תורת החשמל
* בקרה
* מערכות ספרתיות

**מקצוע התמחות** - **ברמה של 3 יח"ל**

מערכות הספק, פיקוד ובקרה - מחולק ל-3 מקצועות:

* מערכות הספק ופרויקט גמר
* מערכות בקרה ממוחשבות
* המרת אנרגיה

בכל מקצוע יש חלק מעשי – מעבדות

**מבנה לימודים בתוכנית:**

* התלמידים ילמדו בכתה י' בכיתת אם - ייחודית לפרויקט.
* אנגלית ניתן ללמוד בכל הרמות.
* בכתה יב' ילמדו למבחני ההסמכה לקראת המשך לימודיהם לתואר הנדסאי.

**הערה:**

**בסוף** **כיתה י' – ביה"ס יחליט לאור הישגי התלמיד ותפקודו על המשך לימודיו במגמה.**

**כיתות אגף שח"ר**

**כיתת אתגר**

**מטרת הלימודים:**

**הובלת התלמידים לקראת הישגים לימודיים משמעותיים שיאפשרו להם**

**תעודת בגרות מלאה.**

ייחודה של הכתה:

כיתה קטנה, מונה 18-25 תלמידים, הלמידה בקבוצות קטנות תוך כדי מתן תוספת שעות לתגבור וסיוע. מעקב תמידי אחרי הישגי התלמידים במישור הלימודי והחברתי.

**מגמת לימוד – מגמה ניהול עסקי**

**תלמידי המגמה נחשפים ליידע בתחומי הדעת – ניהול פיננסי, התנהגות ארגונית, ניהול,**

**כלכלה, ניהול משאבי אנוש וכלים ממוחשבים. התלמידים רוכשים כישורים, מיומנויות**

**וכלים להשתלבות בחיי העבודה.**

**לימודי המגמה**

מקצוע מוביל - מינהל וכלכלה 5 יח"ל:

* יסודות ניהול החשבונות – 1 יח"ל
* מבוא למינהל וכלכלה - 2 יח"ל
* תורת המינהל - 2 יח"ל

**מקצוע התמחות:** פרויקט גמר – 3 יח"ל.

ניהול משאבי אנוש – כתיבה ניהולית

הרכב מקצועות המגמה

כלכלה ומבנים, חשבונאות, מינהל וכתיבה עסקית תוך כדי עבודה מול מחשב בתחומים שונים ומגוונים.

לימודי המשך -

* בוגרי ניהול עסקי זכאים בבונוס בתנאי הקבלה למוסדות להשכלה גבוהה.
* מקצועות הלימודים מהווים תשתית להמשך לימודים אקדמאיים בתחומים:

משאבי אנוש, מינהל עסקים, כלכלה.

**כיתת מב"ר**

**מטרת הלימודים:**

**כיתה לקידום התלמידים לבגרות מלאה ומתן אפשרות ללימודים במוסדות**

**להשכלה גבוהה, מכללות ואוניברסיטאות.**

**ייחודה של הכתה:**

הכיתה מונה 25 תלמידים, מתן של תוספת שעות הוראה לתגבור וסיוע במקצועות בגרותיים.

התלמידים מחויבים להצלחה מלאה בבחינות הבגרות.

**תוכנית הלימודים:**

דגש מיוחד מושם בכתה על פיתוח מיומנויות, הגברת מוטיבציה והקניית בסיס נאות לשינוי בדרכי

למידה, לצד למידה של מקצועות חובה ומקצוע מורחב – עיתונות כתובה ומשודרת.

**בכיתת מב"ר - לימודי תקשורת עיתונות כתובה ומשודרת – 5 יח"ל**

**5 יח"ל בכיתת המב"ר מתחלקים לתחום לימודים עיוני (3 יח"ל) ומעשי (2 יח"ל).**

**הלימודים המעשיים נלמדים במקביל ללימודים העיוניים, כאשר הדגש העיקרי על הלימודים המעשיים ייעשה בכתה יב'.**

חלוקת יחידות הלימוד:

* **כתה י'** – בחינת בגרות עיונית – 1 יח"ל (מבוא לתקשורת המונים).
* **כתה יא'** – בחינת בגרות עיונית – 2 יח"ל (עיתונאות כתובה ומשודרת).

במסגרת הלימודים העיוניים עוסקים התלמידים בנושאי אקטואליה, חברה ודמוקרטיה.

* **כתה יב'** – עבודה מעשית בתקשורת – כתבת ווידאו מורחבת או סרטון דוקומנטרי – 2 יח"ל.

לימודי התקשורת העיוניים והמעשיים חושפים את התלמידים למציאות בה אנו חיים, מקנים להם

כישורי למידה, התמודדות עם הסביבה, ובעיקר – אחריות אישית והתנסות בשימוש בכלי עבודה

ייחודיים למקצוע – כמו השימוש במערכות צילום ועריכה בעבודת צוות, מתוך למידה של אחריות

אישית.

ההתנסות בתחומי למידה ועבודה המעשיים מאפשרת גילוי ופיתוח כישורים ויכולות טכנולוגיות

אליהן נחשפים התלמידים במסגרת לימודי התקשורת. בכתה יב' מגישים התלמידים את בחינת

הבגרות המעשית שעליה עבדו במהלך שנה זו – צילום כתבת מגזין מורחבת, כחלק מעבודת צוות

של צוותים בני 3 תלמידים בכל צוות. כמו במסגרת הלימודים העיוניים, גם כאן עוסקים התלמידים

בהרחבה בנושאי אקטואליה, נושאי חברה ודמוקרטיה, ויכולים לעסוק בהרחבה בנושאים המעניינים

אותם באופן אישי.

**כללי זכאות לתעודת בגרות**

**על מנת להיות זכאי לתעודת בגרות, על התלמיד למלא את התנאים הבאים:**

עליו להיבחן בבחינות בגרות חיצוניות במינימום 21 יח"ל, חובת נוכחות 80%

וביצוע של 120 שעות מעורבות חברתית במסגרת תרומה לקהילה.

**התכנית להתפתחות אישית ומעורבות חברתית קהילתית**

תכנית ההתפתחות האישית והמעורבות החברתית הינה תלת שנתית

* התלמיד מחויב בהערכה: 'עמד בדרישות התכנית' 'בצורה ראויה/ בהצטיינות/ בהצטיינות יתרה
* **כיתה י'**- 'אני והקהילה'- 60 ש' מעשי פרטני+9 ש' מיזם (פרוייקט) קבוצתי שיוגש עד סוף הקיץ

כולל שעות עיוניות ומעשיות

* **כיתה יא'**- 'אני והחברה הישראלית'- 30 ש' פרטני 21 ש' מיזם )פרוייקט) קבוצתי,
* **כיתה יב'**- 'אני ומדינת ישראל' - 30 ש' פרטני או מיזם פרויקט קבוצתי.

תלמידי יב' שימשיכו לפעול בקהילה יהיו זכאים בסוף כיתה יב' **לתעודת בגרות חברתית**.

* הציון המסכם של כל 3 השנים ישוקלל ע"י ביה"ס וידווח לאגף הבחינות בסוף כיתה יב'.

**מקצועות חובה ללמידה ולהערכה גם באמצעות היבחנות חיצונית**

**מקצוע מורחב ברמה של 5 יח"ל – תלמיד יוכל להיבחן בבחינות חיצוניות לכל היותר לשלושה**

**מקצועות ברמה של 5 יח"ל (בנוסף למתמטיקה ואנגלית).**

**מבואות למדעים, חינוך גופני, השכלה כללית והערכת התוכנית להתפתחות אישית ולמעורבות חברתית-**

**קהילתית, חייב ציון חיובי במקצועות האלו.**

**משרד החינוך קבע מספר מקצועות שהם בבחינת גרעין חובה ואלו הם:**

|  |  |
| --- | --- |
| **ספרות עברית** | **2 יח"ל** |
| **היסטוריה** | **2 יח"ל** |
| **אזרחות** | **2 יח"ל** |
| **תנ"ך** | **2 יח"ל** |
| **לשון והבעה** | **2 יח"ל** |
| **מתמטיקה** | **3-5 יח"ל** |
| **אנגלית** | **3-5 יח"ל** |

**סוגי התעודות:**

* **תעודת בגרות**
* **תעודת גמר: 12 שנות לימוד – 80% נוכחות, מעבר בבחינה חיצונית אחת לפחות.**
* **תעודת סיום 12 שנות לימוד: 12 שנות לימוד – 80% נוכחות.**

שיבוץ **מקצועות בחירה** בחטיבה העליונה

בשנת הלימודים **תשע"ז**

**שם התלמיד/ה:** \_\_\_\_\_\_\_\_\_\_\_\_\_\_\_\_\_\_\_\_\_\_

**כתה:** \_\_\_\_\_\_\_\_

נא לסמן את בחירתך:

* אני מעוניין/ת להצטרף בכיתה י' **למגמת מדעית-הנדסית**
* אני מעוניין/ת להצטרף בכיתה י' **למגמת מידענות** (גילוי ואיתור מידע דיגיטלי)
* אני מעוניין/ת להצטרף בכיתה י' **לכיתה עיונית**

**מקצועות בחירה**  - **תלמיד שבוחר שני מקצועות מדע כהגברה, פטור מלימודי מבואות מדעיים.**

**נא לסמן את בחירתך**

**גוש א' גוש ב'**

|  |  |  |  |  |
| --- | --- | --- | --- | --- |
| * **פיזיקה** |  | * **כימיה** |  |  |
| * **ביולוגיה** * **מדעי כדור הארץ** |  | * **ערבית** * **תיאטרון** |  |  |
| * **מדעי החברה** |  | * **תקשורת** |  |  |
|  |  | * **רוסית** |  |  |

**התנאי לפתיחת קבוצת לימוד הוא לפחות 20 תלמידים.**

השיבוץ ייעשה לאחר בדיקת הישגי התלמיד והמלצת המועצה הפדגוגית.

במידה ולא תיפתח קבוצה, משובץ התלמיד עפ"י החלטת מועצה פדגוגית ומקום פנוי.

**המשך לימוד מקצועות מדעים בכיתות יא'**:

* **ביולוגיה** – דרישת המגמה: ציון שנתי מעל 90 והמלצת מורה.
* **כימיה** – דרישת המגמה: רמה של 4-5 יח"ל במתמטיקה, ציון שנתי מעל 85 והמלצת מורה.
* **פיזיקה** – דרישות המגמה: רמה של 4-5 יח"ל במתמטיקה, ציון שנתי מעל 85 והמלצת מורה.

**תלמיד שלא יעמוד בדרישות המגמה, לא יוכל להמשיך**

**בלימודי המקצוע בכיתות יא'-יב'.**

יש להגיש את טופס השיבוץ **עד לתאריך: 3.3.2016**

**שם ההורה: \_\_\_\_\_\_\_\_\_\_\_\_\_\_\_\_\_ חתימת ההורה: \_\_\_\_\_\_\_\_\_\_\_\_\_**

הכוון-ט ל-י/ער